Langloh (Gemeen Snevern)

Langloh () is en Dörp un polietsche Oortschop in de Gemeen Snevern in’n Landkreis Heidkreis, Neddersassen.

To de polietsche Oortschop höört blangen Langloh sülvs ok de Öörd Fraas, Gröps, Hämsen, Reimen, Vorwark, Wieckhost un Dannhost to.

 Geografie 

Langloh liggt in de Lümbörger Heid. In’n Noorden liggt dat Naturschuulrebeed Barkensee un in’n Oosten mit dat Fraaser Moor en Utlöper von dat Naturschuulrebeed Lümbörger Heid.

Dat Water ut Langloh flütt in’n Süüdwesten över den Wiehholter Beek na’n Jillberner Beek un den Hahnenbeek hen af, in’n Noordwesten direkt över den Jillberner Beek un in’n Oosten över den Rönnbeek na de Böhm.

De Naveröörd sünd Vorwark un Wieckhost in’n Noorden, Hämsen un Fraas in’n Noordoosten, Gröps in’n Oosten, Reimen in’n Süüdoosten, Ellng in’n Süden, Levern un Jilbern in’n Süüdwesten, Vahlzen un Jillhorn in’n Westen un Königshoff un Schüllern in’n Noordwesten.

 Historie 

Twüschen Langloh un Vahlzen keem dat an’n 28. Juni 1519 to de letzte grote Ridderslacht in Europa, de Slacht bi Soltau. Dorbi hebbt Truppen von dat Stift Hilmssen un dat Förstendom Calenberg de Truppen von de Förstendömer Lümborg un Bruunswiek-Wulfsbüttel slahn.

In’n Eersten Weltkrieg sünd 28 Soldaten ut de Gemeen Langloh fullen oder vermisst un in’n Tweten Weltkrieg 55.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Neenkerken in’n Kanton Wasra höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to dat Amt Rodenborg tohöört un is in dat Johr denn in dat ne’e Amt Snevern wesselt. Dit Amt hett blots söven Johr bestahn. Von 1859 bet 1885 hett Langloh to dat Amt Soltau höört. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de siet 2011 Heidkreis heten deit.

De Gemeen Langloh is an’n 1. März 1974 mit de Gemeenreform in Neddersassen Deel von de Gemeen Snevern worrn. Vondaag billt Langloh binnen de Gemeen Snevern en Oortschop mit egen Oortsvörsteiher.

 Inwahnertall 

 Religion 

Langloh is evangeelsch-luthersch präägt un höört to dat Kaspel von de Peter-un-Paul-Kark in Snevern.

För de Kathoolschen is de St.-Ansgar-Kark in Snevern tostännig, de siet 1. November 2006 to de St.-Maria-Karkengemeen in Soltau tohöört. De St.-Ansgar-Kark is 1963 boot un an’n 1. Januar 1964 egenstännige Karkengemeen worrn. Vörher is dat Rebeed ok al von de St.-Maria-Kark in Soltau betreut worrn.

 Oortsvörsteihers 

 opstunns: Regina Dinges

 Kultur 

duum|Kriegerdenkmaal
En Denkmaal för de Fullenen ut de twee Weltkrieg’ steiht in Hämsen an de Hauptstraat.

 Verenen 

Langloh hett en egen Schüttenvereen.

 Weertschop un Infrastruktur 

De freewillige Füürwehr Langloh is för dat ganze Rebeed von de polietsche Oortschop Langloh tostännig.

 Verkehr 

In Langloh krüüzt sik de Kreisstraten K 24 un K 26. De K 24 löppt in’n Noordwesten na Schüllern an de Landsstraat 171 un in’n Süüdoosten över Reimen na Woltern. De K 26 geiht in’n Süüdwesten över Vahlzen un Jillhorn na Delsen un in’n Noordoosten  na Hämsen un wieder na Häbe. De L 171 wedder föhrt in’n Noordoosten na Snevern un in’n Süüdwesten na Neenkerken. De Weg na Soltau föhrt över de K 24 un de K 1 (fröher Deel von de Bundsstraat 3).

De nächste Autobahn is de Autobahn 7 (Afsnidd Hamborg–Hannover). De Opfohrt 43a Snevern liggt so 13 Kilometer in’n Oosten von Langloh.

De nächsten Bahnhööv (an de Heidbahn) sünd so bi söss Kilometer wied weg in’n Noorden de Bahnhoff Snevern un söss Kilometer in’n Süüdoosten de Bahnhoff Woltern. De Bahnhoff Hämsen, de blots knapp twee Kilometer weg weer, is 2010 slaten worrn.

 Scholen 

De Kinner ut Langloh gaht in Snevern op de Grundschool an’t Pietzmoor.

 Footnoten 

Kategorie:Oort
Kategorie:Landkreis Heidkreis